《十月十一日过馀斋听陈山人鸣谦弹琴》
清代·朱景英

海上稀闻雁，横琴奏塞鸿。何心避矰缴，馀响散丝桐。

伫兴七弦遍，经时尺素通。怀哉岁将晏，木落楚江东。

作者简介：湖南武陵人，字幼芝，一字梅冶，晚号研北翁。乾隆十五年解元。历任宁德知县，台湾鹿耳门同知，北路理番同知。工汉隶。尝纂修《沅州府志》。有《海东日札》、《畬经堂集》、《研北诗馀》。